Turističko vijeće Turističke zajednice Krapinsko-zagorske županije na svojoj 08. sjednici od 02. ožujka 2022. godine donosi

**PRAVILNIK**

**označavanja kvalitete (labelling) "True Zagorje Home" u obiteljskom smještaju (kuće za odmor)**

**Članak 1.**

Ovim Pravilnikom se propisuje način i uvjeti provedbe **Programa dodjeljivanja Oznake kvalitete obiteljskog smještaja na području Krapinsko-zagorske županije (kuće za odmor) pod nazivom "True Zagorje Home"** (u nastavku: Program) **te način dodjele i nadzora korištenja oznake "True Zagorje Home".** **U Program ulazi prvih 25 kuća po krugu certificiranja i sukladno bodovnoj listi. Certificiranje će se provoditi jednom godišnje.**

Nositelj programa je Turistička zajednica Krapinsko-zagorske županije (u nastavku TZ KZŽ), a Program se provodi u suradnji s lokalnim i područnim turističkim zajednicama (u nastavku: LTZ/TZP).

Riječ je o skupini standarda i mjerila kojima se želi stvoriti nova osnova za povezivanje nositelja obiteljskog smještaja (kuće za odmor).

**Članak 2.**

Opći ciljevi programa su usklađivanje privatnog smještaja sa smjernicama Plana razvoja Krapinsko-zagorske županije za razdoblje 2021. do 2027. godine te Master plana razvoja turizma Krapinsko-zagorske županije za razdoblje 2016. - 2025. godine.

Posebni ciljevi programa su povećanje vidljivosti turističke ponude obiteljskog smještaja, jačanje vidljivosti segmenta te time i prepoznatljivosti, poticanje specijalizacije prema različitim ciljnim skupinama te stvaranje značajne strateške prednosti.

Program je usmjeren na turističke smještajne objekte na području Krapinsko-zagorske županije: objekti kategorizirani kao kuće za odmor, ukupno kapaciteta najviše 20 ležajeva, koji se iznajmljivanjem bave najmanje godinu dana i koji su registrirani za cjelogodišnje poslovanje.

Pretpostavke za uključivanje u program jesu: usklađenost objekta s nacionalnim propisima i posjedovanje rješenja o kategorizaciji (minimalno 3 zvjezdice\*/3 sunca), registracija u sustavu eVisitor, nepostojanje dugova prema sustavu TZ i prema državnom proračunu, nepostojanje mjere zabrane obavljanja djelatnosti od strane nadležnih tijela, oznaka Safe stay te obvezna prijava gostiju u eVisitor (minimalna godišnja popunjenost od 50 dana).

**Članak 3.**

Uvrštenje iznajmljivača u program provodi se temeljem obaveznih i fakultativnih kriterija podijeljenih u 8 kategorija koji su navedeni i opisani u Programu koji je sastavni dio ovog Pravilnika.

Zadovoljenjem kriterija propisanih Programom stječu se uvjeti za izlazak Povjerenstva LTZ/TZP na teren (za područja na kojima nije ustrojena turistička zajednica i pod ingerencijom su TZ KZŽ, nadležno je drugostupanjsko Povjerenstvo).

**Članak 4.**

Postupak dobivanja oznake kvalitete "True Zagorje Home" :

* Objava Javnog poziva uključuje: Pozivno pismo, Pravilnik, Program, Obrazac za prijavu i Izjavu o podmirenim dugovanjima
* Rok za prijavu je 15 dana od Poziva, a dokumentaciju privatni iznajmljivač dostavlja nadležnoj LTZ/TZP (TZ KZŽ sukladno Članku 3. ovog Pravilnika) putem e-maila sukladno rokovima navedenim u Programu
* dokumentacija obuhvaća:
* Obrazac za prijavu sa svim traženim popratnim dokumentima
* Po primitku prijava LTZ/TZP obrađuje kandidature u roku od 15 dana od završetka roka za Prijave - Povjerenstvo LTZ/TZP izlazi na teren na ocjenjivanje te sastavlja bodovanje i Zapisnik (za područja na kojima nije ustrojena turistička zajednica i pod ingerencijom su TZ KZŽ, nadležno je drugostupanjsko Povjerenstvo)
* Županijsko Povjerenstvo po primitku Zapisnika i prijedloga LTZ/TZP Povjerenstava izlazi na teren te potvrđuje ili odbacuje mišljenje LTZ/TZP Povjerenstava najkasnije u roku 30 dana od primitka Zapisnika i prijedloga sukladno bodovnoj listi
* Koordinacijsko tijelo za razvoj cikloturizma na području KZŽ razmatra ulazak specifičnih kandidatura u podbrendove:
* RIDE&BIKE
* Nakon donošenja pozitivnog mišljenja, iznajmljivač pristupa potpisivanju Ugovora o dodjeli oznake kvalitete s lokalnom/područnom turističkom zajednicom i Turističkom zajednicom KZŽ kojim se definiraju sva prava i obveze svih potpisnika Ugovora.
* Iznajmljivač dobiva i ističe standardiziranu ploču oznake kvalitete "True Zagorje Home" na vidljivom mjestu na objektu koji se iznajmljuje
* Nakon dodjele oznake kvalitete iznajmljivač je dužan dopustiti Povjerenstvu LTZ/TZP (za područja na kojima nije ustrojena lokalna turistička zajednica i pod ingerencijom su TZ KZŽ, nadležno je drugostupanjsko Povjerenstvo) provjeru objekta najmanje jednom godišnje o pridržavanju propisanih kriterija. Ukoliko Povjerenstvo LTZ/TZP (za područja na kojima nije ustrojena lokalna turistička zajednica i pod ingerencijom su TZ KZŽ, nadležno je drugostupanjsko Povjerenstvo) utvrdi da iznajmljivač ne poštuje zadane kriterije, iznajmljivaču će se odrediti rok od 21 dan za ispravak nepravilnosti. U slučaju da nepravilnosti ne budu otklonjene u zadanom roku, smatrat će se da iznajmljivač ne poštuje ugovorene kriterije te će se raskinuti ugovor i oduzeti oznaka kvalitete.

**Članak 5.**

**Obveze iznajmljivača:**

* pridržavati se kriterija programa
* dobivenu tabelu istaknuti na vidno mjesto na smještajnom projektu
* aktivno surađivati s nadležnom LTZ/TZP ili TZ KZŽ (sukladno Članku 3. ovog Pravilnika)
* odazivati se pozivima TZ KZŽ i LTZ/TZP na edukacije
* promovirati program "True Zagorje Home" i upućivati zainteresirane iznajmljivače da se prijave
* na Internet stranicama, društvenim mrežama i u brošurama/letcima smještajnog objekta navesti da je dobivena oznaka "True Zagorje Home", objaviti logotip "True Zagorje Home" i poveznice na stranice visitzagorje.hr i na web stranice LTZ/TZP posvećene Programu označavanja kvalitete "True Zagorje Home"
* pravovremeno javljati LTZ-u/TZP-u ili TZ KZŽ (sukladno Članku 3. ovog Pravilnika) sve novonastale okolnosti koje mogu utjecati na zadovoljavanje "True Zagorje Home" kriterija

**Članak 6.**

Oznaka kvalitete dodjeljuje se na 4 (četiri) godine, nakon čega iznajmljivač ponovno podnosi kandidaturu prema tada važećim uvjeta te putem Javnog poziva.

Klasa 113-2/22-01

Redni broj : 14/22

Predsjednik TZ KZŽ

Željko Kolar